Odjemalci v povprečju porabijo 6,4 % svojih skupnih sredstev za električno energijo, plin, ogrevanje in hlajenje, kar je 15 % več kot pred petimi leti. Približno 40 % energije v EU je porabljene v stavbah, od tega je 80 % energije porabljene za ogrevanje in hlajenje.

V obsežnem posvetovanju z državljani, odjemalci energije in deležniki, vključno z javnim posvetovanjem v prvi polovici leta 2014, ter v razpravah skupin strokovnjakov pod vodstvom Komisije so bile kot temeljne pri uresničevanju novega dogovora za odjemalce opredeljene naslednje tri ključne točke: krepitev vloge odjemalcev; pametni domovi in omrežja; upravljanje in varstvo podatkov.

Komisija si v okviru svoje vizije za novo zasnovo trga z električno energijo prizadeva zagotoviti nov dogovor za odjemalce energije, vključno z boljšim povezovanjem veleprodajnih in maloprodajnih trgov. Nova in inovativna podjetja za energetske storitve bi morala z izkoriščanjem novih tehnologij vsem odjemalcem omogočiti, da popolnoma sodelujejo v preoblikovanju energetskega sistema, tako da svojo porabo upravljajo z energijsko učinkovitimi rešitvami, ki prihranijo denar in prispevajo k splošnemu zmanjšanju porabe energije.

Neenak dostop do informacij in visoke ovire za vstop novih konkurentov upočasnjujejo sprejetje razpoložljivih naprednih tehnologij in praks, na primer pametnih števcev, pametnih naprav, distribuiranih virov energije in izboljšane učinkovite rabe energije.

Pomanjkanje ustreznih informacij o stroških in porabi ali omejena preglednost ponudb odjemalcem (ali zanesljivim posrednikom in podjetjem za energetske storitve, kot so povezovalci, ki delujejo v njihovem imenu) otežujeta ocenjevanje razmer in priložnosti na trgu.

Čeprav se je energetski sektor v Evropi v zadnjem desetletju preoblikoval, pa mu maloprodajni energetski trgi, na katere se osredotoča to sporočilo, niso sledili. Ovire, ki odjemalcem – gospodinjstvom, podjetjem in industriji – onemogočajo, da bi v celoti izkoristili trenutno preoblikovanje energetskega sistema, ustrezno nadzorovali svojo porabo ter zmanjšali račune, vključujejo:

V okvirni strategiji za energetsko unijo je določena vizija energetske unije, „ki v ospredje postavlja državljane, ki prevzemajo odgovornost za preoblikovanje energetskega sistema, koristijo nove tehnologije za zmanjšanje stroškov in dejavno sodelujejo na trgu, ter v kateri so ranljivi odjemalci zaščiteni“.

Učinkovitejša raba energije je eden od ključnih elementov zmanjšanja finančnega bremena za odjemalce. Zato je energijska učinkovitost vpeta v vse odločitve v okviru energetske unije. Čeprav je prenova stavbnega fonda v tem pogledu ključna, lahko že vgradnja preprostih instrumentov (za regulacijo ogrevanja, termostatov) znatno vpliva na porabo energije. Pomembne prihranke energije je mogoče doseči tudi s povečanjem učinkovitosti naprav, kot so kotli, televizijski sprejemniki, hladilniki in pralni stroji. Revidirani predlog za označevanje z energijskimi nalepkami v okviru tega svežnja bo zagotovil večjo preglednost, spodbudil proizvajalce k inovacijam in pomagal odjemalcem, da se ozaveščeno odločajo za najučinkovitejše naprave.

Uvedba merjenja in obračunavanja individualne porabe v večstanovanjskih in večnamenskih stavbah lahko privede do zmanjšanja povpraševanja po ogrevanju in hlajenju za 10–30 %. Izkušnje so tudi pokazale, da lahko po zaslugi rešitev IKT, ki končnim uporabnikom zagotavljajo informacije o njihovi porabi prek interneta, stanovalci porabo znižajo za okoli 8 % preprosto s spremembo svojih navad ogrevanja.

Zakonodaja o notranjem energetskem trgu in direktiva o energijski učinkovitosti sta določili pravice odjemalcev do točnih informacij merjenja in porabe. Pregledne in posodobljene informacije o obračunu krepijo zaupanje in zavzetost odjemalcev. Vendar pa velika večina Evropejcev prejme te informacije največkrat enkrat ali dvakrat letno, spori glede merjenja pa so pogosti. Da bi odjemalci lažje razumeli svoje račune za energijo, bo Komisija skupaj z nacionalnimi regulativnimi organi ocenila, kako bi lahko izboljšali jasnost in primerljivost vsebine računov za odjemalce. To bi moralo privesti do boljše ozaveščenosti odjemalcev o posameznih elementih cen in računov za energijo, vključno z boljšo preglednostjo omrežnine, davkov in dajatev.

Vsi odjemalci ter zanesljivi posredniki in podjetja za energetske storitve, ki delujejo v imenu odjemalcev, bi morali imeti enostaven dostop do podatkov o njihovi porabi v realnem ali skorajšnjem času, ki jim omogočajo prilagoditev porabe in varčevanje z energijo. Takšni podatki v realnem času niso potrebni za zaračunavanje in bi zato lahko bili odjemalcem na voljo neposredno iz merilnega sistema prek standardnega vmesnika.

Pametni števci so bistvenega pomena pri zagotavljanju prostega in rednega dostopa do točnih podatkov o porabi, primernejšega zaračunavanja in manjšega števila sporov zaradi merjenja. Podatki iz držav članic kažejo, da bo po predvidevanjih 72 % evropskih potrošnikov imelo pametne števce električne energije do leta 2020 zaradi trenutnega ali predvidenega načrtovanega uvajanja na široko v 17 državah članicah. Koristi in stroški takšne uvedbe se morajo pravično porazdeliti med industrijo in odjemalce, ob upoštevanju analize stroškov in koristi ter mnenj podjetij in potrošniških organizacij.

Komisija bo ob pripravi pregleda zakonodaje o energijski učinkovitosti (direktive o energijski učinkovitosti in direktive o energijski učinkovitosti stavb) in pobude za novo zasnovo trga z električno energijo proučila, kakšne koristi bi lahko imeli odjemalci od lažjega in pogostejšega dostopa do podatkov o njihovi porabi ter kakšne možnosti, da zaprosijo za pametni števec, če na njihovem območju ni sistematično uveden.

2.1.2.Širok izbor ukrepov za odjemalce

S preoblikovanjem energetskega sistema prihajajo tudi nove priložnosti za dejavno vlogo odjemalcev. Odjemalci bi morali po vsej Uniji imeti možnost izbrati najprimernejši način za dejavno sodelovanje na energetskih trgih, bodisi neposredno ali s prenosom svojih energetskih odločitev na zanesljive posrednike in podjetja za energetske storitve, kot so energetski povezovalci, ki delujejo v njihovem imenu.

a)Zamenjava dobavitelja – prednosti večje primerljivosti

Ključna sprememba, ki jo prinaša notranji energetski trg EU, je pravica vseh odjemalcev do izbire najugodnejše energije in vira energije. Vendar pa se številni državljani še vedno ne zavedajo svoje pravice do zamenjave dobavitelja in pogodbe o dobavi energije. Komisija je za povečanje ozaveščenosti odjemalcev o tej in drugih pravicah v letu 2014 pripravila informacije o ključnih pravicah odjemalcev energije iz zakonodaje EU.

Zamenjava mora biti tehnično enostavna, hitra in zanesljiva. Pobude nacionalnih regulativnih organov, da skrajšajo čas zamenjave, so v tem pogledu dobrodošle. Razmislili bi lahko tudi o odpravi pristojbin in kazni za zamenjavo, ki omejujejo izbiro odjemalcev in konkurenco na splošno.